สวัสดีครับคุณ ผมมีอาการปวดหัวตั้งเเต่ตอนเช้าของวันนี้เเล้วครับ เมื่อคืนได้ดูหนังประมาณ2ชั่วโมงด้วยมือถือตื่นมาก็เป็นเลยครับ ปวดหัวข้างเดียวข้างขวาครับ ปวดมากเลยครับก้ม หันซ้ายขวาก็ปวดครับกินยาพาราเเล้วก็ดีขึ้นเยอะเลยครับ เเต่ยังมีอาการปวดอยู่ครับ ผมต้องทำยังไงครับ ขอบคุณที่มาตอบนะครับ ขอบครับ
สวัสดีค่ะ อาการปวดหัวนั้นมีได้จากหลายสาเหตุ อย่างไรก็ตาม หากอาการเพิ่งเป็นเช้านี้ และมีประวัติว่าเมื่อคืนได้จ้องดูหนังจากมือถือนาน 2 ชั่วโมง สาเหตุก็น่าจะมาจากการที่ใช้สายตามากไปได้ค่ะ ดังนั้น แนะนำในช่วงนี้ ควรงดการใช้สายตาจ้องโทรศัพท์มือถือ คอมพิวเตอร์ และการทำงานที่ต้องใช้สายตาเพ่งมากไปก่อน ไม่มองแสงจ้า หากต้องอยู่ในที่มีแสงแดดจ้า ก็ควรสวมแว่นตาป้องกันค่ะ ทั้งนี้ หากทานยาแก้ปวด พาราเซตามอล แล้วอาการดีขึ้น ก็ให้สังเกตต่อไปก่อนได้ค่ะ อาการปวดน่าจะค่อยๆ ลดลงจนหายไปในที่สุดเองค่ะ นอกจากนี้ ก็ควรนอนหลับพักผ่อนให้เพียงพอ ดื่มน้ำเปล่ามากๆ ไม่ดื่มชา กาแฟ และแอลกอฮอล์แต่หากอาการเป็นต่อเนื่อง หรือเป็นๆ หายๆ ไม่หายไป อาจเกิดจากสาเหตุอื่นๆ เช่น ปวดศีรษะจากความเครียด นอนพักผ่อนไม่เพียงพอ มีสายตาสั้นหรือเอียงหรือยาว และต้องเพ่งสายตา การดื่มเครื่องดื่มที่มีคาเฟอีน หรือแอลกอฮอล์ อากาศที่ร้อนไป หรือเกิดจากโรคต่างๆ เช่น ไซนัสอักเสบ หูชั้นกลางอักเสบ มีฟันผุ เหงือกอักเสบ เป็นต้น ซึ่งหากอาการไม่หายไป หรือมีอาการอื่นๆ ร่วม ก็ควรไปพบแพทย์เพื่อตรวจค่ะ